五馬山
作者：李從訓
朝代：宋

paragraphs: 北山從何來，崑岷而鼻祖。
並包河與江，考歷不能譜。
近推連括蒼，繼乃至天姥。
既而南入台，盤桓遂東下。
嵯峨起東峁，沃洲兀牆堵。
孟塘五山頂，樂祖舊遊處。
時髦集松下，抵掌道今古。
秀分爲五龍，駢首飲平楚。
環縣如負扆，爲縣護生聚。
隱岳聳其南，西隅列旗鼓。
其間諸名流，晉宋最旁午。
我慚貂尾續，於汝竟何補。
登樓覽清秋，黄菊滿樽俎。
持螯送新酒，醉爲山起舞。
人生行樂耳，無徒與羊祜。